8. schôdza NR SR - 4.deň - B. popoludní
Dátum: 2020-06-09
Poslanec: Cigániková, Jana (SaS)
Druh vystúpenia: Vystúpenie v rozprave

154. No, ďakujem. Vážení kolegovia, kolegynky, tak som si povedala, že keď je veľa emócií, dám si trochu excelu, mne to pomáha, a skúsila som si počas toho, jak som vás tu počúvala, písať teda vlastne plusy a mínusy toho opatrenia. A chcem vás pekne poprosiť, keby ste ma mohli počúvať a zapísať si, pokiaľ mi tam niečo bude chýbať, že mínus alebo plus. Ak tam chýba, nie je to zámerné. Ako to teda vidím ja. Vidím ako veľké mínus, že je to zákaz. Nech akýkoľvek dobrý zámer máme, to znamená, keď máme zámer, aby ľudia viac trávili voľného času s rodinami v lese, tak potom to podľa mňa nemá byť formou zákazu, aby ho trávili inde, ale motiváciou, aby ho trávili v lese. Čiže; ak ide o toto. Čiže sám osebe, že ideme formou zákazu niečoho, do niečoho nútiť, ja by som ocenila, keby to bola v podstate pozitívna motivácia. Obmedzuje to. Obmedzuje to po prvé tých, ktorí chcú tráviť čas na nákupoch v nedeľu. Sú aj takí, ja som taký človek. Nemyslím si, že som horší človek, aj keď možno mnohí z vás áno, ale jednoducho ja od pondelka do piatku naozaj sa snažím pracovať, v sobotu si oddýchnem a keď mám čas, tak keď idem nakupovať, tak v nedeľu. Rada so sebou zoberiem decká, rada to spojím aj s nejakou zábavou, ideme aj do kina, mám takto strávený čas oveľa radšej ako napríklad čas strávený v lese. Hovorím to úplne na rovinu a nemyslím si, že som preto zlá. Je takýchto ľudí viac a týchto obmedzujeme. Obmedzujeme tých, ktorí chcú nakupovať, nielen teda tráviť čas s rodinami, ale aj nakupovať, ktorí si chcú nakúpiť. Obmedzujeme tých, ktorí chcú pracovať, to znamená študenti, to znamená napríklad matky s deťmi, ktoré od pondelka do piatku proste nemôžu ísť do práce, pretože im to dieťa nemá kto postrážiť a v sobotu, nedeľu je doma mama alebo manžel a iba vtedy si môžu ísť privyrobiť, tak my im to ideme zakázať, lebo nám sa to nehodí. Ja chcem len povedať, že nech je argumentácia akákoľvek, že nepríde, že nebude menej pracovných miest. Tak keď máme sedem ľudí, ktorí robia sedem dní v týždni a jeden deň zavreme, tak už bude robiť len šesť ľudí. To nebude tak, že sa to premiestni, hej. Čiže keď jednu sedminu zavrete, tak potrebujete o jednu sedminu menej pracovnej sily a objaví sa to buď na čase, alebo na pracovných miestach. Čiže sa im skráti čas, a teda mzda alebo, alebo pracovné miesta. Pridáva to prácu iný deň. To znamená, že v nedeľu zakážem a sami hovoríte, že však tá spotreba sa presunie do iných dní. Áno, presne tak. Tá pokladníčka za tých pár stoviek bude iné dni bez príplatku cez sviatok, bude jednoducho pracovať viac, o jednu sedminu viac, lebo tí nakupujúci prídu jednoducho iný deň. A to nie je tak, že sa tam pridá ďalšia pokladníčka. Né, ten kapitalista – a to mi verte, lebo aj ja som kapitalista –, ten kapitalista využije tie medzery, kedy, kedy tam napchá ďalších zákazníkov. A keď to náhodou tá pokladníčka nestihne, no, bude o desať, o dvadsať minút dlhšie, lebo to nestihla. Toto ju čaká, ale za polovičný, za polovičný plat, pretože ste jej zobrali príspevok, ktorý mala v nedeľu, hej. Ukracuje teda to o mzdu a o pracovný čas, ako som hovorila, čiže buď, buď vlastne príde o stopercentný príplatok v nedeľu, alebo mohla namiesto toho mať iný deň voľno. Vy, prosím vás, nehovorme stále, že oni robia sedem dní v týždni a každú nedeľu. Keď robí niekto v nedeľu, no tak áno, v utorok má voľno, hej, alebo v stredu, robia krátky, dlhý týždeň. To neni tak, že oni akože teraz nerobia nič iné, len chodia do roboty, majú krátky, dlhý týždeň, mnohým z nich to vyhovuje. Čiže buď, alebo, ale o niečo prídu. Je to, je to vyslovene pre nich ukracujúce. A ja sa chcem spýtať, že či sa vám to zdá sociálne, niekomu zobrať výplatu, lebo mne nie. Naozaj to hovorím. A ja si teda nemyslím, že som veľmi prudko sociálne cítiaca. Vždy sa snažím vžiť do tej role, ale naozaj sa pozerám na svet spôsobom, že sa snažím, aby každé jedno euro bolo čo naj, najspravodlivejšie vynaložené a aby našlo svoje miesto v čo najväčšom úžitku pre ľudí. Myslím si, že ide o zisk tých, tých reťazcov, o ktorých ste tu hovorili, pretože ak niektorí obchodníci tvrdia, že v nedeľu majú najmenšie tržby, a zároveň tvrdia, že nechcú trápiť svojich zamestnancov, prosím vás, vysvetlí mi niekto, prečo teda nezavrú? Však ja keď mám obchod a nemám tržby a nechcem trápiť zamestnancov alebo len jedno z toho, proste mám obchod a nemám tržby, no tak zavrem. Lebo načo budem mať obchod, ktorý mi nezarába? A pravda je presne tam, že jediný dôvod, prečo nezavrú, je to, aby náhodou nešli tie tržby inam. Čiže ide o zisk tých ľudí, tých obchodníkov väčšinou, ktorí vlastne mohli by zavreť aj dnes, ale žiadajú o pomoc zákonom zakázať to aj ostatným, aby náhodou sa nestalo, že hentam sused, on zarobí a ja nemôžem. O toto ide. Je to diskriminácia iných. Pýtam sa, že prečo len predavačky? Pýtam sa, že čo so židmi? Tí by chceli sobotu voľnú. A čo s moslimami? Tí by chceli v piatok. Prečo len v nedeľu, prečo len kresťania? A myslím si, ďalšie mínus, je to v kríze veľmi nevhodné. To asi zhodneme, že je to veľmi ekonomicky riskantné v kríze. Na to tu padlo viacej argumentov. Odvody; ja ako tímlíderka pre zdravotníctvo, šéfka zdravotníckeho výboru, som tak pozrela na tú analýzu INESS-u, 3 300 plných pracovných úväzkov krát 130 euro priemerný zdravotný odvod, len zdravotný, ešte sa nebavíme o sociálnych, hej. To je 429-tisíc eur, 429-tisíc eur menej sa odvedie do zdravotného poistenia, do zdravotnej poisťovne mesačne. To je mesačne 170 liekov Keytruda, ktorá, keď sme ju nedali Katke, ktorá mala 33 rokov, pred rokom a pol zomrela, pretože sme jej to nevedeli zaplatiť. 170 takýchto liekov za tie peniaze. 860 sestier by mohlo dostať 500 euro príplatok za tieto peniaze k svojej práci. Nie, my im ho nedáme, lebo my sme zakázali v nedeľu pracovať, napríklad. Ďalšia vec. Ja si myslím, že; mám totiž kamarátku, ktorá sa v nákupnom centre, bola som pri tom, milé to bolo, sa zoznámila so svojím partnerom, s ktorým dnes má dieťa. Chcem vám teda, podporovatelia rodiny, povedať, aj také sa môže stať, lebo veľa ľudí na kope, veľa zoznámení. Tu v Bratislave bežne, my sa tam, akože pekné boty si tam kúpime, pekné veci, potom sa stane. Takže veľa ľudí na jednom mieste je vlastne sociálna interakcia. Nepovažujem to za zlé, považujem to za dobré. No a, a teda určite sa zastávam toho, že nech si každý robí, čo chce, keď chce niekto nakupovať, nech nakupuje, keď nechce, nenakupuje, keď chce pracovať v nedeľu, nech pracuje, keď nie, tak nie. Nemám chuť sa niekomu do toho starať. Teraz to boli tie negatíva, ktoré ja som videla. A teraz sa snažím, a možno tam ma doplníte, som sa snažila hľadať pozitíva, ktoré by mali byť vlastne pozitívnym dopadom pre ľudí. A teda pozitívom by mal byť voľný čas tých predavačiek, predavačky v lese. Mimochodom, keď budú všetky v lese, bude tam preplneno. Ale voľný čas verzus pracovný čas, to je zasa tá debata. Chápem, že chcete tvrdiť, že ide vám o voľný čas predavačiek, konkrétne iba tých a konkrétne iba v maloobchode, ale opakujem, opakujem, ony za tú nedeľu mali iný deň pracovný čas, čiže vy im nedávate voľno, navyše, naopak, vy im ho berete, lebo v tú nedeľu zarobili raz toľko. Čiže už mali voľný, vy ste im zobrali v podstate stopercentný príplatok. Jeden deň odpracovaný ste im týmto zobrali. A druhé pozitívum, ktoré z toho má plynúť, je vlastne morálna nedeľa. Tak som si to tu napísala, lebo v nedeľu je morálne byť doma alebo teda s rodinou, alebo v lese. A všetko ostatné je nemorálne. A tu vám ja neviem oponovať, lebo ja tomu ani nerozumiem, tomuto videniu sveta. Pre mňa je naozaj, je úplne jedno, či je to nedeľa, streda, utorok, je pre mňa pekný čas strávený s rodinou ktorýkoľvek deň a kdekoľvek vrátane obchodného centra. A nemyslím si o ľuďoch, keď sú iní ako ja a zmýšľajú inak ako ja, že sú nemorálni, a už vôbec sa nebudem do takejto roviny stavať, ani sa nechcem. Takže takto som si to zhrnula a vychádza mi to jedenásť negatív ku dvom veľmi otáznym pozitívam, ktoré akože, ale dobre, pripusťme, že vo vašom svete to môžu byť pozitíva, ale veľmi to je pre mňa také, že ťažké pripustiť, ale dobre. Jedenásť ku dvom. Tak ak to chcete vyvážiť, tak by som vás chcela poprosiť o deväť ďalších pozitív. Ďakujem.